**Іван Арцёмавіч Се́рыкаў** (2 ліпеня 1919 — 20 лістапада 1997) — беларускі балетмайстар, танцоўшчык, рэжысёр, педагог. Заслужаны дзеяч культуры Беларускай ССР (1968).

Біяграфія
---------

Нарадзіўся ў вёсцы Наркі (зараз у Чэрыкаўскім раёне Магілёўскай вобласці Беларусі). З 1938 года — саліст Ансамбля беларускай народнай песні і танца Беларускай філармоніі. З 1939 года — артыст, з 1947 года — балетмайстар Ансамбля песні і танца Беларускай ваеннай акругі. У 1944—1945 гадах прымаў удзел у баявых дзеяннях на 3-м Беларускім фронце. З 1962 года мастацкі кіраўнік і балетмайстар Народнага ансамбля песні і танца «Маладосць» Палаца культуры ўпраўлення бытавога абслугоўвання насельніцтва ў Віцебску. У 1986—1997 гадах І. А. Серыкаў галоўны спецыяліст па харэаграфіі Віцебскага абласнога навукова-метадычнага цэнтра народнай творчасці і культурна-асветніцкай работы, мастацкі кіраўнік Віцебскага народнага фальклорна-этнаграфічнага ансамбля «Вытокі». Адначасова ажыццяўляў харэаграфічныя пастаноўкі ў народных аматарскіх калектывах, Дзяржаўным ансамблі танца Беларусі, Дзяржаўным акадэмічным народным хоры і інш.

Творчасць
---------

Творчаму почырку І. А. Серыкава ўласціва шырокае выкарыстанне разнастайных харэаграфічных малюнкаў, захаванне фальклорных вобразаў беларускіх народных танцаў у пастаноўках на сучасныя тэмы, выкарыстанне нацыянальных нехарэаграфічных элементаў (народныя гульні, абрады). Аўтар і пастаноўшчык розных па тэматыцы і жанру харэаграфічных твораў. На аснове аўтэнтычных узораў паўночнай Беларусі зрабіў сцэнічныя варыянты традыцыйных танцаў «Лявоніха», «Бульба», «Малацілачка», «Лучыначкі»; кадрыляў «Гарадоцкая», «Пальмінская», «Зязюлька», «Крупчанская»; полек «Трасуха», «Вінтом», «Весялуха», «Полечка-Віцяблянка», «Каханачка», «Груздаўская полька». Аўтар арыгінальных вакальна-харэаграфічных кампазіцый, заснаваных на рэгіянальным матэрыяле: «Талака», «Родныя напевы», «Дзявочыя забавы», «Вакол гармоніка», «Гарадоцкі кірмаш», «Яблынька», «Закаханая» і інш.

Узнагароды
----------

* Заслужаны дзеяч культуры Беларускай ССР (1968)
* Ордэн Чырвонай Зоркі (1945)
* Медаль «За абарону Масквы» (1944)
* Медаль «За перамогу над Германіяй у Вялікай Айчыннай вайне 1941—1945 гг.» (1945)

Ушанаванне памяці
-----------------

З 2001 года на Віцебшчыне штогод праходзіць абласны агляд-конкурс харэаграфічных калектываў «Прыдзвінскія карункі», прысвечаны І. А. Серыкаву.

Зноскі
------

1. 1 2  БелЭн 2002.
2. 1 2 3  Серыкаў Іван Арцёмавіч (1919—1997) // Магілёўская абласная бібліятэка
3. 1 2 3 4  Сериков Иван Артемьевич (руск.)(Праверана 13 чэрвеня 2023) // Праект «Память народа»

Літаратура
----------

* *Водчыц Г. М.* Серыкаў Іван Арцёмавіч // Беларуская энцыклапедыя: У 18 т. Т. 14: Рэле — Слаявіна / Рэдкал.: Г. П. Пашкоў і інш. — Мн. : БелЭн, 2002. — Т. 14. — С. 353. — 10 000 экз. — ISBN 985-11-0035-8. — ISBN 985-11-0238-5 (т. 14).
* *Козенка, М. А.* Серыкаў Іван Арцёмавіч // Беларускі фальклор: энцыклапедыя: у 2 т. / Рэдкалегія: Г. П. Пашкоў (галоўны рэдактар) і інш. — Т. 2 : Л ― Я. — Мн.: Беларуская Энцыклапедыя, 2006—828 с.: іл. партр. — ISBN 985-11-0366-7

Спасылкі
--------

* Серыкаў Іван Арцёмавіч (1919—1997)(Праверана 13 чэрвеня 2023) // Магілёўская абласная бібліятэка
* В Витебске смотр-конкурс собрал 40 хореографических коллективов области(Праверана 13 чэрвеня 2023) // БелТА
* *Варвара ЮРКЕВИЧ* «Лукомльскія скокі» в Витебске(Праверана 13 чэрвеня 2023) // Газета «Чырвоны прамень»
* Сериков Иван Артемьевич (руск.)(Праверана 13 чэрвеня 2023) // Праект «Память народа»

|  |  |
| --- | --- |
| ⚙️   Нарматыўны кантроль | БАП: 129273 |